โอกาสบุกตลาด‘เออีซี’คลัง-ธปท.ชี้แค่ปรับตัว
คลังธปท.ประสานเสียงเตือนเอกชนปรับตัวรับประชาคมอาเซียน
10 ส.ค. 2554

คลังธปท.ประสานเสียงเตือนเอกชนปรับตัวรับประชาคมอาเซียน
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า ภาครัฐและเอกชนของไทยจำเป็นต้องเร่งปรับตัวเพื่อรองรับการแข่งขันในภูมิภาคอาเซียนที่เพิ่มสูงขึ้นจากการเข้าสู่ประชาคมเศรษฐกิจอาเซียน (AEC) อย่างเต็มรูปแบบในอีก 4 ปีข้างหน้า เนื่องจากเป็นโอกาสของเศรษฐกิจไทยเพราะการรวมตัวของอาเซียนจะทำให้มีประชากร 573 ล้านคน
นายนริศ กล่าวว่า ปัจจุบันประเทศในกลุ่มอาเซียนเป็นประเทศคู่ค้าสำคัญอันดับ 1 ของไทย ดังนั้นหากภาครัฐและเอกชนปรับตัวเพื่อให้สอดรับ ก็จะเป็นการเพิ่มศักยภาพในการแข่งขันและการเติบโตของเศรษฐกิจไทย
นายนริศ กล่าวอีกว่า ภาครัฐจำเป็นต้องปรับปรุงแก้ไขในเรื่องของข้อกฎหมายและระเบียบต่างๆ ของกรมศุลกากรในส่วนที่ยังเป็นอุปสรรคในการติดต่อค้าขายกับต่างประเทศ เพื่อให้ได้ข้อตกลงที่สอดคล้องกับประเทศในภูมิภาค เพราะไทยยังมีปัญหาเรื่องการปฏิบัติตามข้อกฎหมาย การเปลี่ยนผ่านด้านอัตราภาษีระหว่างประเทศ
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ธนาคารพาณิชย์ของไทยควรปรับตัวรับมือการเปิดเสรีประชาคมเศรษฐกิจอาเซียนด้วย เพื่อจะได้เปิดให้บริการทางการเงินในภูมิภาคเอเชียมากขึ้น